Waray-Waray News: Si PGMA ngan SEIPI nagselebrar san kamalinampuson san kanan nasud electronics industry dida san ika napulo nga anibersayo san SEIPI
Ni Nene A. Manzanares
Manila (6 October) -- Si Presidente Gloria Macapagal-Arroyo in nagduyog san selebrasyon san ika- napulo nga anibersaryo san Semi Conductors and Electronic Industries in the Philippines (SEIPI) san naglabay nga Lunes. Ginselebrar gihapon an kamalinampuson san eletronic industry san nasud.
San paghihimuon san kinatuig nga SEIPI CEO Forum tatagan sin bug-at an electronics Industry Month sa bulan san Oktubre nganine pagbubuhaton sa Heroes Hall sa Malakanyang diin an Presidente an Guest of Honor nga Speaker.
Maabot 200 an ginlalauman nga mga bisita ngan maapi san nasabi nga forum tikang sa gobyerno ngan san electronic sector. An mao nga grupo in maghihimo sin mga pitad ngan mga plano agud mapabilin an pagtubo sa pamuhunan san nasabi nga industriya ngan pilion an Pilipinas nga angay tagan puhunan o mga investments sine nga industriya.
An mga tagpuhunan san electronic sector kaupod an gobyerno in ginlalauman nga maghimo sin mga plano ngan mga pitad aug magin de-klase ine nga kakompetensya san pankalibutan nga merkado sa butnga san dire maupay nga natatabo san ekonomiya sa Estados Unidos ngan san epekto sine san panmerkaduhan sa Pilipinas parte sin electronic products. Makaka apekto gihapon ine san pamalit san nasabi nga mga produkto san mga nasud sa Europe ngan Japan.
Sa butnga sine nga panhitabu, an mga lideres san nasabi nga industriya in mga kampante nga mapabilin an pagtubo san industriya.
An electronics sector in nakakahatag sin 63 porsiento nga export revenue o kita san nasud diin nahihimo ine nga pinakadaku nga naghahatag kusog san aton ekonomiya.
Yaun ine maabot 300,000 nga mga trabahante ngan an mga electronic companies in nakakabaligya ngan nakita sin P32 bilyunes kada tuig.
Sa report san National Statistics Office, an electronics (diin upod an an semiconductors) in nakahatag sin 59.6 percent san kabug-usan nga nakarawat nga dolyar san bulan san Pebrero sine nga tuig. Tumobo ine sin 4.7 percent o kun ngadtu sin $2.456 billion tikang sin $2.346 billion san naglabay nga tuig.
Sa tuig 2007, an pamuhunan san electronics industry in haros nag doble san nahimo sa tuig 2006. Sa katapusan san Deciembre, an pamuhunan sa electronics sector in umabot $1.4 billion o kun 87 porsiento nga durudako pa san $747 million nga puhunan sa tuig 2006. (PIA Northern Samar) [top]
war_Latn sag_Latn war_Latn ceb_Latn war_Latn war_Latn war_Latn war_Latn war_Latn war_Latn ceb_Latn